**Академија васпитачко-медицинских струковних студија Крушевац,  одсек Алексинац**

Предмети:

Основне струковне студије:

* Предшколска педагогија
* Припрема деце за школи и рад са даровитом децом

Професор: др Александра Милошевић

**Упутство за израду семинарског рада**

**Семинарски рад** - дефиниција:

Семинарски рад представља стручно саопштење студента на одређену тему/ проблем из наставног програма предмета. Семинарским радом се обрађује једноставан и ограничен проблем.

Циљ израде семинарског рада:

Писање семинарског рада је вежбање студента, којим се, кроз сегменте, поступно уводи у процес и процедуре  израде научног рада.

Семинарски рад је сажет и обухвата: дефиниције, научне податке, објашњења и тумачења, резултате одређених теоријских и/или емпиријских истраживања, практично истраживање одређене појаве, анализу студије случаја и  научне податке из препоручене и доступне литературе из одређене области. Може актуелизовати одређене теме, или понудити одређене иновације.

Семинарски рад  би требало да:

\*прошири и продуби сазнања студената

\*упути  студенте на коришћење проширеног дијапазона извора података

\*допринесе развијању способности студената за коришћење, селектирање и избор

  релевантних података

\*поспеши развијање вештине студената за анализу одређеног проблема

\*подстиче самосталност студената

\*припреми студенте за израду завршног/дипломског и других сложенијих научних радова

Избор теме семинарског рада:

Теме за израду семинарског рада се дефинишу  на почетку периода за реализацију наставе предмета, и припадају стручној проблематици конкретног предмета. Број тема одговара броју студената. Тему може:

-          Предложити надлежни наставник

-          Договорити студент са наставником

-          Изабрати студент према сопственим афинитетима, у оквиру програма предмета

**Структура семинарског рада:**

Семинарски рад се састоји од:

- наслова

- увода,

- разраде,

- закључка и

- списка литературе.

**Наслов** семинарског рада би требало да буде јасан, једнозначан, како би што прецизније одредио проблем који се обрађује.

**Увод** садржи циљ рада, дефинисање проблема, преглед претходних истраживања (увођење у проблем).

**Разрада проблема** (описни део, централни део рада) садржи опис грађе и поступака (како би заинтересовани истраживачи могли поновити истраживање и потврдити или оповргнути изнесене налазе). Следи анализа проблема, након чега се доноси закључак / закључно разматрање.

Приликом израде семинарског рада користити неутрални приступ ( нпр: сматра се да је овај проблем....). Важно је да се изнесени ставови, анализе и закључци који не припадају аутору семинарског рада прецизно назначе ( нпр. цитатом, парафразом). Радови научног карактера су информативни текстови и требало би да искључују експресивност, упућивање, упозоравање, одобравање и сл. Избегавати претпоставке и непроверене генерализације (служити се проверљивим чињеницама). Користити аргументе који поуздано описују проблем, потврђују или су контра аргументација одређеним приступима, поступцима и решењима. Избегавати потпуну репродукцију текстова из коришћених извора, изразити свој став и критички поглед на проблем. Определити се за једноставан стил, кратку и јасну реченицу, без поштапалица, фраза и стилских фигура. Користити српски језик и поштовати правописна правила. Прикупљену грађу за обраду проблема (обраду теме) изложити логично, кроз одељке (или користити међунаслове за одељке већег обима).

**Закључак** или **Закључци** (ако их има више) је поглавље у којем се износе најважнији резултати рада. Закључке треба дати што тачније, кратко и јасно, и сваки укратко аргументовати. Закључци се пишу на највише две странице.

Квалитету рада доприноси изнесено мишљење студента и одговор на задату тему/питање/проблем.

**Формални захтеви:**

Захтеви за израду семинарског рада односе се на распоред грађе, приступ, стил и техничке карактеристике. Захтеви могу бити условљени међународним, националним стандардима, прописима образовне институције, упутствима издавача и сл.

До израде јединствених захтева на нивоу Школе, студенти се ослањају и придржавају захтева надлежног наставника.

**Технички детаљи:**

Користити ћирилично писмо, Times New Roman, величина слова 12, ако другачије није назначено.

1. Насловна страница

 - центрирано, на почетку стране, назив Школе; величина слова 14

 - центрирано, средина, наслов семинарског рада; величина слова 16, затамњено

 - центрирано, испод наслова, назив предмета, врста рада; величина слова 14

 - лево: име и презиме наставника,  десно, име и презиме студента, број

   индекса; величина слова 14

 - дно странице, место и датум предаје рада, величина слова 14

-  пример (распоредити према формату А4):

|  |
| --- |
| Академија васпитачко-медицинских струковних студија Крушевац,  одсек Алексинац  **Педагошке идеје Марије Монтесори**   Предшколска педагогија, семинарски рад      Наставник:                                                             Студент:  др Александра Милошевићић                     Јована Павићевић                                                                     број индекса 31/19    Алексинац, 13.11.2019. |

1.Садржај

 -Увод, попис међунаслова (поглавља) и почетних страница међунаслова (поглавља); Закључак, Литература (величина слова 12)

1. Дужина текста семинарског рада

-од 10 до 12 страница текста (укључујући и  странице наслова и садржаја, које се не обележавају бројем)

Текст семинарског рада се куца словима Times New Roman, величина слова 12, проред 1,5

Испод текста је могуће користити простор за белешке, којима се допуњавају подаци изнети у тексту или коментаришу

**Прилоге (**фотографије, слајдове, шематске приказе, цртеже, графиконе...) уметнути у текстуални део, уз обележавање у тексту:

У отвореном тексту: Предшколска установа има затворени (Слика 1) и отворени део (Слика 2)

Испод слике: Слика 1: Затворени део предшколске установе (центрирано; велична слова за означавање прилога 10).

**Рад садржи елементе**: увод, разрада (међунаслови, поглавља), закључак/ закључна разматрања, литература

**Литература** је последње поглавље у раду, где се наводе извори који су коришћени приликом израде рада (књига, уџбеник, енциклопедија, чланак из часописа, чланак из дневних новина, извор са интернета..)

**Обележавање референци у тексту и списак коришћене литературе:**

АПА стил (American Psychological Associationstyle), примерен друштвено                     хуманистичким наукама. Основни примери:

**Цитирање унутар текста:**

Поричући као основни аспект сопствене сексуалности и идентитета мушког, он се, према речима Волфенштајнерове (1974), „окренуо од стварности која се показала тако неподношљиво разочаравајућа“ (9).

Или:

Продуктиван стваралачки ниво губи својства уметничке комуникације, а добија својства магијског или врачања (Kris, 1953: 35).

Или:

Виготски (1996: 114) значење израза „социјално“ одређује својствено себи:

Реч социјално примењена на наш предмет је од великог значаја. Пре свега, у најширем значењу она означује да је све културно. Социјално. Култура и јесте продукт социјалног живота и друштвене делатности човека и зато нас већ само постављање проблема културног развоја понашања непосредно уводи у социјални план развоја. Даље, могло би се указати на то да је знак који се налази ван организма, као и оруђе, одвојен од личности и у ствари служи као друштвени орган или социјално средство.

**Парафразирање:** Слобода детета јесте слобода унутар задатих граница (Каменов, 2006).

**Литература:**

**У списак литературе, извора се уводе само наслови који су коришћени у раду**

Књига са једним аутором:

Сузић,Н. (2006). *Пословна култура* (друго издање). Бања Лука: XBS.

Књига са више аутора:

Ђорђевић, С., Митић,М. (2000). *Дипломатско и конзуларно право*. Београд: Службени лист СРЈ.

Енциклопедије, речници:

Педагошка енциклопедија I и II (1989). Београд: Завод за уџбенике и наставна средства.

Књига са приређивачем или уредником:

Ђурковић, М. (уред.) (2007). *Србија 2000-2006: држава, друштво, привреда*. Београд: Институт за европске студије.

Чланак из научног часописа:

Сузић, Н. (2008). Како адолесценти вреднују своје родитеље а како родитељи сами себе? *Наша школа, часопис за теорију и праксу одгоја и образовања*, бр. 46/216, 25–34

Чланак из часописа:

Бубњевић, С. (2009, децембар). Скривени келтски трагови. *National Geographic Србија*, 38. 110-117.

Извори са Интернета (veb sajt):

Презиме, име, година, наслов рада, место, издавач (шта је доступно), преузето датум, сајт:

Податак о години се односи на датум креирања или датум последње промене.

Познат аутор:

Kraizer, S. (2005). Safe child. Преузето 29. фебруара 2008, са <http://www.safechild.org/>

Непознат аутор:

 Penn State Myths. (2006). Преузето 6. децембра 2011, са http://www.psu.edu/ur/about/myths.html

Аутор је организација:

Substance Abuse and Mental Health Services Administration (SAMHSA). (15. februar 2008). Stop underage drinking. Preuzeto 29. фебруара 2008, са [http://www.stopalcoholabuse.gov](http://www.stopalcoholabuse.gov/)

Страна унутар  Veb  стране:

*Global warming solutions*. (2007, May 21). U: Union of Concerned Scientists. Preuzeto 29. februara 2008, sa <http://www.ucsusa.org/global_warming> /soultions

**Оцењивање семинарског рада**

Коначна оцена (број освојених поена) је збир поена који су освојени током одређених активности студента:

- Израда текстуалног дела рада - оцењује се свеобухватност прегледа литературе и јасноћа текста.

- Излагање рада - оцењује се способност кандидата да у задатом временском периоду (око 10 минута) изложи резултате свог рада на јасан начин, као и тачност одговора на постављена питања.

- Power Point презентација

Студент који није одбранио семинарски рад из било ког ралога бира нову тему.

**Још нека правила при писању радова**

Приликом писања рада треба обратити пажњу и на следеће:

- Пасус не може садржавати само једну реченицу

- Иза сваке речи следи један размак

- Иза сваког знака интерпункције (тачка, упитник, узвичник, зарез, две тачке, тачка зарез) следи један размак

- Знакови интерпункције, знак за проценат и сл. пишу се заједно са речју или бројем иза којег следе тј. без размака; после тих знакова у реченици следи један размак

- Скраћенице мерних јединица и ознаке валутне јединице одвојене су једним размаком од броја који им претходи и размаком од речи која следи

- Наводници на почетку навода и отворена заграда пишу се заједно са речју испред које се налазе тј. без размака; наводници на крају навода и затворена заграда пишу се заједно са речју иза које се налазе тј. без размака

- Ако иза неке речи долази текст у загради, између те речи и почетка заграде ставља се један размак

- Цртица се пише заједно са речима између којих стоји, ако се ради о сложеници (нпр.: васитно-образовни), а одвојено ако се користи у неку другу сврху (нпр.: „Утврђивање стандарда – како је описано у Правилнику...“)

- Скраћенице у тексту се пишу у малој загради након навођења њиховог пуног значења, а онда се у даљем тексту користи само скраћеница (нпр.: „Завод за унапређивање образовања и васпитања (ЗУОВ) ...“)

- За истицање појединих делова текста препоручује се употреба курзива (italic)

Литература:

АПА стил (2012). Библиотека ДКСГ – Водич за цитирање. Преузето 30.3.2020. са

http://www.dksg.rs/biblioteka/vodicZaCitiranje/apa\_format.html

Дамјановић, П. (2008). Упутство за израду семинарског и завршног рада. Чачак: Висока пословна школа струковних студија.

Милосављевић, Н. и Величковић, Д. (2011). Упутство за писање семинарских радова. Прокупље: Висока пољопривредно-прехрамбена школа. Преузето 30.3.2020.. са

<https://www.vpps.edu.rs/uputstvo_seminarski_rad_lat.pdf>

Алексинац, март 2020.                                                                    др Александра Милошевић